ICloud

iCloud je služba založená na modeli Cloud computingu od spoločnosti Apple Inc. Táto služba ponúka vzdialené úložisko dát pre rôzne typy súborov, ktoré je možné následne stiahnuť do iných zariadení ako napríklad iPhone, iPod, iPad alebo do počítačov bežiacich na operačnom systéme Mac OS X a Microsoft Windows. V tejto službe je taktiež zakomponovaná synchronizácia kontaktov, e-mailov, kalendára, poznámok a iných dát, ktorú predtým zabezpečovala služba MobileMe.
História.
iCloud bol prvýkrát predstavený na Apple Worldwide Developers Conference 6. júna 2011. iCloud je 4. generácia aplikácie, ktorou sa Apple snaží vstúpiť na pole Cloud computingu. Predchádzajúce aplikácie sa nazývali iTools (2000), .Mac (2002) a MobileMe (2008).
Pre bežných užívateľov bol iCloud dostupný cez iTunes aktualizáciu od 12. októbra 2011. Pre vývojárov bola táto služba dostupná v beta verzii od 6. júna 2011, kedy bola predstavená.
Po predstavení služby iCloud, spoločnosť iCloud Communications zo štátu Arizona žalovala Apple Inc. za použitie ich obchodnej značky. Od Apple Inc. žiadala okamžité zastavenie používanie značky iCloud a peňažné vyrovnanie. iCloud Communications zmenila svoje obchodné meno na Clear Digital Communications v auguste 2011 a stiahla všetky svoje žaloby.
Apple vybudoval pre potreby služby iCloud masívne datacentrum o rozlohe 152,000 m2 v meste Maiden, Severná Karolína.
Vlastnosti.
iCloud predstavuje vzdialené úložisko dát, ktoré je schopné uložiť hudbu, fotky, dokumenty, aplikácie, knihy z iBookstore a zároveň zálohovať tieto súbory spolu s kontaktmi, e-mailami, poznámkami, kalendárom a záložkami z prehliadača Safari. Všetky tieto súbory sú bezpečne uložené na serveroch spoločnosti Apple a následne dostupné na všetkých zariadeniach, na ktorých užívateľ povolí službu iCloud. iCloud sa automaticky postará o synchronizáciu medzi týmito zariadeniami, keď majú prístup k Internetu. Každý užívateľ dostane automaticky 5GB voľného miesta na serveri zadarmo. V prípade potreby môže kapacitu pre svoje súbory rozšíriť za poplatok.
iTunes Match.
V prípade ak užívateľ má vo svojom zariadení skladbu, ktorá nebola zakúpená cez iTunes, tak funkcia iTunes Match umožní spraviť digitálny odtlačok tejto skladby. Tento odtlačok sa porovná so skladbami, ktoré sú dostupné cez iTunes. Ak sa nájde rovnaká skladba ako bol odtlačok, tak iTunes rozpozná, že užívateľ je vlastníkom tejto skladby. Následne je táto skladba nahratá do všetkých zariadení, ktoré užívateľ vlastní. Výhodou je, že do ostatných zariadení neputuje skladba z pôvodného zariadenia ale skladba, ktorá je v databáze iTunes v AAC kódovaní a 256kb/s bitrate, čo je považované za vysokú kvalitu. To samozrejme znižuje aj nárok na kapacitu serveru, pretože skladba sa tam nachádza iba raz a iCloud spravuje iba zoznam skladieb, ktoré užívateľ vlastní. V prípade, že odtlačok nie je rozpoznaný, tak do iCloudu putuje pôvodná skladba. Avšak pravdepodobnosť, že odtlačok nebude nájdený je malá, pretože iTunes databáza obsahuje okolo 20 miliónov skladieb. Apple spoplatňuje túto službu $24,99 za rok.
Photo Stream.
Ak má užívateľ povolenú službu Photo Stream, tak iCloud sa stará, aby fotky, ktoré sú odfotené alebo nahraté do počítača boli prístupné na všetkých zariadeniach, ktoré užívateľ vlastní. iCloud drží na serveri maximálne 1 000 fotiek po dobu 30 dní, v špeciálnom albume, ktorý sa aktualizuje po každej odfotenej fotke. V prípade, že užívateľ chce fotku uložiť permanentne, musí to urobiť ručne na niektorom zo svojich zariadení. Na iMacu, MacBooku alebo PC sa tieto fotky ukladajú do internej pamäte automaticky, keďže tieto zariadenia disponujú väčšou kapacitou diskov.
Find My iPhone.
Ak užívateľ stratí, napríklad svoj iPhone, tak iCloud mu môže pomôcť lokalizovať ho na mape v prípade, že tento iPhone je v danej chvíli pripojený k Internetu. Taktiež umožňuje poslať výstražnú správu na iPhone upozorňujúcu nálezcu, aby ho vrátil. Užívateľ môže svoj iPhone na diaľku aj zablokovať dovtedy, kým sa mu nevráti.
Podporujúce zariadenia.
Nasledujúci zoznam obsahuje podporujúce zariadenia.
Niektoré služby vyžadujú Wi-Fi pripojenie, niektoré nie sú dostupné vo všetkých krajinách. Prístup k niektorým službám je limitovaný na 10 zariadení.
Cenová dostupnosť.
Apple poskytuje 5GB voľného miesta na serveri zadarmo každému užívateľovi. V prípade potreby si užívateľ môže za poplatok rozšíriť súčasnú kapacitu následovne:
Externé odkazy.
Oficiálna stránka